Avainsanat

Tiivistelmä



Avainsanat

1. Yhteisön tavaramerkki - Yhteisön tavaramerkin määritelmä ja hankkiminen - Ehdottomat hylkäysperusteet - Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran ominaisuuksia - Sanamerkki UltraPlus

(Neuvoston asetuksen N:o 40/94 7 artiklan 1 kohdan c alakohta)

2. Yhteisön tavaramerkki - Yhteisön tavaramerkin määritelmä ja hankkiminen - Ehdottomat hylkäysperusteet - Merkin kuvailevuuden puuttuminen - Seikka, joka ei välttämättä merkitse merkin olevan erottamiskykyinen

(Neuvoston asetuksen N:o 40/94 7 artiklan 1 kohdan b ja c alakohta)

3. Yhteisön tavaramerkki - Yhteisön tavaramerkin määritelmä ja hankkiminen - Ehdottomat hylkäysperusteet - Tavaramerkit, joilta puuttuu erottamiskyky - Sanamerkki UltraPlus

(Neuvoston asetuksen N:o 40/94 7 artiklan 1 kohdan b alakohta)

Tiivistelmä

1. Yhteisön tavaramerkistä annetun asetuksen N:o 40/94 7 artiklan 1 kohdan c alakohdan mukaan "tavaramerkkejä, jotka muodostuvat yksinomaan sellaisista merkeistä tai merkinnöistä, joita voidaan elinkeinotoiminnassa käyttää osoittamaan tavaroiden tai palvelujen lajia, laatua, määrää, käyttötarkoitusta, arvoa tai maantieteellistä alkuperää, tavaroiden valmistusajankohtaa tai palvelujen suoritusajankohtaa taikka muita tavaroiden tai palvelujen ominaisuuksia", ei rekisteröidä. Kun tältä osin on kyse rekisteröinnistä, jota sanamerkille UltraPlus on haettu mikroaaltouuneissa, kiertoilmauuneissa ja tavallisissa uuneissa käytettäviä muovisia uuniastiastoja varten, ei ole näytetty, että kyseisellä sanamerkillä voidaan suoraan kuvailla kyseisiä tavaroita, siltä osin kuin yhtäältä sana "ultra" ei osoita uuniastiastojen laatua, määrää tai ominaisuutta, joka olisi kuluttajan kannalta suoraan ymmärrettävissä, sillä kyseinen sana sellaisenaan pystyy yksinomaan vahvistamaan laatua tai ominaisuutta, jota on kuvailtu jollain toisella sanalla, ja toisaalta siltä osin kuin sana "plus" ei yksinään kuvaile kyseessä olevien muovisten astiastojen laatua tai ominaisuutta, joka olisi kuluttajan kannalta suoraan ymmärrettävissä ja jota voitaisiin vahvistaa sanalla "ultra" siten, että sanamerkkiä UltraPlus ei kohderyhmässä yhdistettäisi välittömästi ja asiaa enempää pohtimatta konkreettisesti ja suoraan kyseisiin muovisiin astiastoihin. Se, että yritys epäsuorasti ja abstraktisti kehuu tavaroidensa erinomaisuutta sanamerkin UltraPlus kaltaisen merkin välityksellä ilmoittamatta kuitenkaan suoraan ja välittömästi kuluttajalle uuniastiastojen ainoastakaan erityisestä ominaispiirteestä tai ominaisuudesta, on katsottava mielikuvien luomiseksi eikä edellä mainitussa säännöksessä tarkoitetuksi kuvailemiseksi.

( ks. 25-27 ja 29 kohta )

2. Se, että merkki ei ole kuvaileva yhteisön tavaramerkistä annetun asetuksen N:o 40/94 7 artiklan 1 kohdan c alakohdassa tarkoitetulla tavalla, ei suoraan johda siihen, että se olisi erottamiskykyinen kyseisen kohdan b alakohdassa tarkoitetulla tavalla. Erottamiskyky voi puuttua myös silloin, jos kohdeyleisö ei voi ymmärtää kyseisellä merkillä viitattavan tavaroiden kaupalliseen alkuperään.

( ks. 30 kohta )

3. Yhteisön tavaramerkistä annetun asetuksen N:o 40/94 7 artiklan 1 kohdan b alakohdan mukaan "tavaramerkkejä, joilta puuttuu erottamiskyky", ei rekisteröidä. Kun tältä osin on kyse rekisteröinnistä, jota sanamerkille UltraPlus on haettu mikroaaltouuneissa, kiertoilmauuneissa ja tavallisissa uuneissa käytettäviä muovisia uuniastiastoja varten, ei ole näytetty, että kyseisen sanamerkin muodostavien sanojen valinnassa ei ole mitään epätavallista ja että kyseistä sanamerkkiä kokonaisuutena käytetään yleisesti uuniastioista, jolloin kyseinen sanamerkki voi olla erottamiskykyinen edellä mainittujen tavaroiden osalta.

Kohdeyleisö voi helposti ja välittömästi oppia muistamaan kyseisenlaisen merkin, ja tällainen merkki voi mahdollistaa sen, että kohdeyleisö toistaa uuniastioita koskevan positiivisen ostokokemuksen edellyttäen, että merkki ei jo ole sellaisenaan yleisesti käytössä kyseisenlaisten tavaroiden osalta, mikä estäisi kuluttajaa erottamasta kyseisen yrityksen tavaroita muiden yritysten tavaroista välittömästi ja varmasti.

( ks. 47 ja 48 kohta )